  Анжелика Тихонова корреспондент Удмуртиын округъя «Театральное Приволжье» фестивальлэн улосвыл люкетаз пыриськон понна куриськонъёсты кутон йылпумъяськиз. Ужрадэ пыриськыны 51 коллективъёс мылкыд каризы. Со сярысь элькунысьтымы дышетонъя министерстволэн пресс-службаез ивортэ. Улосвыл оргкомитетэ куриськонъёсты кык категорияя кутӥзы: егитъёслэн студент коллективъёссы но нылпи огазеяськонъёс. Тросэз куриськонъёс – 43-ез – нылпи театръёслэсь вуизы. Фестивальлэн улосвыл люкетаз оглом 871 адями пыриськоз Удмуртиысь Дышетонъя но тодосъя министерстволэн пресс-службаез   Удмуртиын фестивальлэн быръён люкетэз 28-тӥ южтолэзе кутскиз но 31-тӥ пӧсьтолэзёзь кыстӥськоз. Вожвылъяськонэ пыриськись спектакльёсты искусство удысысь тодмо ужасьёслэсь нимысьтыз кылдытэм жюри быръёз. Улосвыл люкетын быръем коллективъёс элькунмылэсь данзэ округъя люкетын утёзы, со 1-тӥ гудырикошконысен 31-тӥ коньывуонозь ортчоз. Фестивальлэн йылпумъянэз шуркынмонэ ортчоз. Вормисьёсты меӵак эфирын смс пыр куара сётыса бырйыны чаклало. «Театральное Приволжье» фестивалез Росси азьмуртэзлэн Приволжск федерал округъя ужоскето муртэзлэн аппаратэз радъя. Улосвыл оргкомитетэн элькунысь Лулчеберетъя министерство но Дышетонъя министерство кивалто. Фестиваль - Росси азьмуртэн ялэм Театрлэн арез улсын эшшо одӥгез бадӟым ужрад.  Тодэ вайытом, туэ шуркынмонэ нырысьсэ Удмуртиын «Зарни Маска» Россиысь каръёсын» («Золотая Маска» в городах России») фестиваль ортчоз. Тегъёс: Лулчеберет Театр егитъёс Удмуртия нылпиос  